Iisaa jaabori doy, o feɲɲini ko o woni kon e nder fensitangol ɓe. Kanko Almasiihu on o ɗaɓɓanta hoore makko darja. Himo darjiri hoore makko soono kala. Alla no holni teddungal Ɓiɗɗo makko on, wano Baabaajo on woniri non e Ɓiɗɗo on, ko e makko Baabankaaku Alla  ngun laatori. Hii-hii, Yahuudiyankeeɓe ɓen no ɓanginde wonde ko Jogiiɗo on bawgal ngal fow woni Alla maɓɓe on, kono hari ɓe andaa mo tigi. Ko Ibuliisa woni Ben maɓɓe, ko kanko suuɗii e ley «innɗe Alla ɗen» e hoore huutorgol ɗe no aalori. Hiɓe faamini ko ɓe dewo, kono Ruuhu giggol ngol aldaa e maɓɓe. On anduno Alla yiɗiray wano Alla yiɗirta non. Ko ɗun waɗi si kala diina wi'uka wonde jogitagol ngol tun innde «Alla» nden yonii, haray ɓanginaali seede no ɗan ngurndan ɗon haana wuurireede; qirritande fow no  waawi heɓude ella. Alla ko Baaba on e Ɓiɗɗo on e Ruuhu-Seniiɗo on. Piiji ɗin e innɗe ɗe Alla waɗori ɗen fow ko ɗiya diinaaji faalaa hewtinde ko miijooji lo'uɗi, yawtaa ɗun. Goonga Alla on ko e humondiral e nder tatooɓe ɓen e nder gooto on tippi. Wano non, Iisaa no felude Yahuudiyankeeɓe ɓen: «On andaa mo. Ngurndan mon ɗan e miijooji mon ɗin ko e fenaande tippi. On alaa yi'ude goonga on.» E nder ɗun kadi, Iisaa no fillitaade wonde himo andi Joomiraaɗo on. Si wonaa non ɗun, seeditoore makko nden fii Baabankaaku  ngun wontayno fenaade. Kono Iisaa no hollude Yahuudiyankeeɓe no mbaadi Alla ndin tigi sifori non.